Polsha, Chexiya va Germaniyada koronavirus bilan kasallanish bo‘yicha kunlik antirekordlar o‘rnatilmoqda

Chexiyada so‘nggi bir sutka ichida koronavirus bilan kasallanish bo‘yicha qariyb 15 mingta yangi holat qayd etildi. Polshada bu ko‘rsatkich 12 mingtadan oshgan, Germaniyada esa 11 mingdan ortiq yangi holat qayd etilgan. Bu ko‘rsatkichlar mazkur mamlakatlardagi yangi antirekordlar hisoblanadi, deb yozmoqda “Korrespondent.net”.

Chexiya aholi jon boshiga to‘g‘ri kelayotgan kasallanish holatlari soni bo‘yicha Yevropada birinchi o‘ringa chiqdi.
So‘nggi bir sutka ichida Chexiyada 14 968 kishida koronavirus aniqlangan. Bu 20-oktabrda qayd etilgan avvalgi rekorddan uch mingtaga ko‘p hisoblanadi. Bir sutka ichida koronavirusga chalingan 120 nafar bemor vafot etgan. Koronavirus qurbonlari soni birinchi marta 100 kishidan oshgan. Mamlakat aholisi 10,7 million kishini tashkil qiladi.
Polshada so‘nggi bir sutka ichida 12 107 kishida koronavirus tasdiqlangan, bir kun avval esa 10 040 kishida kasallik aniqlangan. Koronavirusga chalingan 168 nafar bemor so‘nggi bir sutka ichida vafot etgan, bu mamlakatda pandemiya boshidan buyon qayd etilgan eng yuqori ko‘rsatkich hisoblanadi. Mamlakat aholisining soni 37,9 million kishiga teng.
Germaniyada esa so‘nggi bir sutkada koronavirus bilan kasallanish bo‘yicha 11 287 ta yangi holat aniqlangan. Bu 17-oktabrda qayd etilgan 7830 ta holatdan uch mingtaga ko‘p hisoblanadi. Mamlakat aholisi esa 83 million kishini tashkil qiladi.